საოცარი ადამიანი ობობა (2012 წლის ფილმი)
საოცარი ადამიანი ობობა (ინგლ. The Amazing Spider-Man) — ფილმი ადამიანი ობობას შესახებ, რომელიც გამოვიდა 2012 წლის 3 ივლისს. ეს არის კომპანიის Columbia Pictures რიგით მეოთხე ფილმი პიტერ პარკერის შესახებ და რიგით პირველი განახლებულ სერიაში. თავდაპირველად დაგეგმილი იყო ფილმის 2011 წელს გამოსვლა, თუმცა წინა სამი ფილმის რეჟისორმა სემ რეიმიმ დატოვა პროექტი და მას პრაქტიკულად ყველა მსახიობი „გაჰყვა“. Sony-სგან ცნობილი გახდა, რომ სერია ხელახლა იქნებოდა გადაღებული, ახალი რეჟისორისა და მსახიობების დახმარებით. ფილმის სიუჟეტის ძირითადი ხაზი აგებულია პიტერ პარკერის სკოლის პერიოდის ცხოვრებაზე, ობობის თვისებების პირველ გამოვლინებასა და გვენ სტეისისთან (ემა სტოუნი) ურთიერთობაზე. ფილმი გამოვიდა 3-D ფორმატში, 2012 წლის 3 ივლისს.